open-index/open-wikipedia-markdown huggingface dataset:
VIN-kood

VIN-kood (Vehicle identification number) ehk sõiduki **tehasetähis** on unikaalne kood, mis sisaldab seerianumbrit ja kasutatakse autotööstuses sõidukite identifitseerimiseks.  VIN-kood koosneb tähtede ja numbrite kombinatsioonist.

## Kerenumbri ajalugu

VIN-kood võeti esmakordselt kasutusele 1954. aastal USAs. Esimestel aastatel pärast selle kasutuselevõttu, kuni 1981. aastani, ei olnud VIN-koodide (kerenumbrite) jaoks ühtset standardit ning  sõidukitootjad kasutasid andmete kodeerimiseks erinevaid meetodeid. Arvestades sõidukite kasvavat arvu, leiti, et taoline süsteem ei ole piisavalt tõhus. Seetõttu otsustati märgistust reguleerida ja viia VIN-kood vastavusse ülemaailmsete  ISO normidega.

Pärast ISO standardi kehtestamist kohanesid Ameerika turul tegutsevad sõidukitootjad väga kiiresti. ISO kehtestas soovitused VIN-koodi standardi ja struktuuri kohaldamiseks ning kerenumbrit hakati kasutama ka Euroopas. Siiski võeti selles sisalduvad infokogumid kasutusele järk-järgult.

## VIN-koodi standardite kehtestamine
Üldkasutatav globaalne sõiduki identifitseerimisstandard võeti kasutusele 1981. aastal ning üldiselt tuntakse ja kehtestatakse standardeid ISO 3779 (VIN-koodi sisu ja struktuur), ISO 4030 (VIN-koodi asukoht ja märgistus), ISO 3780 (VIN-koodi esimese osa ülemaailmne unifitseerimine - WMI).

## Kust otsida VIN-koodi?
VIN-kood on pressitud sõiduki raamile või muule fikseeritud osale. Tänapäeval on mitmete automudelite kerenumber paigutatud ka tuuleklaasi alumisele osale, juhi poolele. See on väga praktiline asukoht, mis võimaldab kiiret ligipääsu sellele iga auto jaoks olulisele elemendile. 

Erinevate tootjate autodel võib neid leida ka mujalt, näiteks pakiruumi põrandaplaadilt või tagumiselt tugipostilt.

## Viide
VMEbus

VMEbus (**V**ersa **M**odule **E**urocard-**bus**, VMEsiin), on siini standard, mis arendati algselt Motorola 68000 CPU-de perekonnale. Standardiseeritud IEC poolt kui IEC 821 VMEbus, ANSI/IEEE poolt kui ANSI/IEE 1014-1987. Tänaseks toetab VMEbus peaaegu kõiki protsessoreid nagu intel x86, HP PA-RISC, Motorola 88000 ja PowerPC.

Originaalsel VMEsiinil oli andmetesiin 16-biti laiune ning adressisiin 24-bitine (kuigi siini siseselt 32/32). Selleks et võimaldada tulevikus täielik 32-bitine implementatsioon, kasutab VME kahte erinevat Eurocardi ühendajat: P1 ja P2. P1 koosneb kolmest reast, kus on 32 ühenduspunkti reas, see võimaldab kasutada 24 adressi bitti 16 andmete bitti ning kõiki kontrollsignaale, P2-l on lisarida, millel on lisa 8 adressi bitti ja 16 andmete bitti.

## Pinout

### P1

### P2
Suureõieline neiusilm

**Suureõieline neiusilm** (*Coreopsis grandiflora*) on korvõieliste sugukonda kuuluv mitmeaastane suureõieline taimeliik.

Neiusilma perekonna nimetus *Coreopsis* pärineb vanakreeka sõnadest κόρις (*kóris*, 'lutikas') ja ὄψις (*ópsis*, 'vaade'). Nimetus on tulnud sellest, et taime seemnise kuju sarnaneb voodilutika kehakujuga. Liigiepiteet *grandiflora* tähendab ladina keeles 'suureõieline'.

Karikakraõietaolistel üksikutel õitel on sügavkollased kiired, mis ümbritsevad kuldkollast keskketast. Taimed on üksikult kasvades peenikesed, püstiste vartega. Taime kõrgus on 45–75 cm, õitseb tavaliselt hiliskevadest hilissuveni, mõnikord ka sügiseni. Taim pärineb Põhja-Ameerika kesk- ja idaosast.

## Kasvutingimused
Kõige paremini kasvab taim päiksepaistelises ja poolkuivas, hea vee läbilaskvusega mullaga, kasvukohas. Eriti head on liivased ja kivised mullad, kuid võib kasvada ka savimuldadel, kui vee äravool on endiselt hea. Taim on põuakindel ja vajab minimaalset väetamist. Sobib kasvatamiseks nii lillepeenardes ja kiviktaimlates kui ka aasalillena. Kasvab suurema grupina ja võib kõrvuti kasvada ka mitut muud liiki õistaimedega, nagu madal aster, kukekannused, liatris või mailased.

## Paljundamine
Levib nii seemnete kui ka risoomi abil ja on suuteline ka ise külvama. Sügiskülvi võib teha otse mulda. Kevadel tuleks aga seemneid eelnevalt umbes 30 päeva niiskes liivas idandada. 10–15 päeva jooksul peaksid seemned idanema, siis võib need potti kasvama panna. Noori istikuid tuleks hoida toatemperatuuril ja ühtlase niiskusega kuni ümberistutamiseni.

Õitsemisperioodi saab pikendada taimi kärpides ja äraõitsenud õisi eemaldades.

## Haigused ja kahjurid

### Haigused
Raskeid haigusi taimel ei esine, kuid lehestikul võib esineda lehtedel esinevat jahukastet, lehelaike ja leheroostet. Niiskes ja halvasti kuivendatud pinnases kasvatamisel võib tekkida kroonmädanik.

### Kahjurid
Taime suurimad kahjurid on teod ja nälkjad. 

## Viited
Tihane (perekonnanimi)

**Tihane** on perekonnanimi.

## Statistika
2022. aasta 1. jaanuari seisuga oli Eestis perekonnanimi Tihane 149 inimesel: 74 mehel ja 75 naisel. Perekonnanimede levikult oli Tihane meeste puhul 1248. kohal ja naiste puhul 1365. kohal.

Tihane oli levinumaks nimeks vanuserühmas 60–64 aastat, kus seda oli 10 000 elaniku kohta 1,66. Perekonnanimi Tihane oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 6,41 inimest.

19. sajandi algul pandi pärisorjusest vabastamise käigus Eestis 11 erinevas mõisavallas talupoegadele perenimedeks Tihhanne, Tichane, Tihhan ning Tihane.

1930. aastate nimede muutmise kampaania käigus Eestis perekonnanime Tihane ei asendatud teise vastu ega ka võetud uueks nimeks. 

## Nime kandjaid
*Anatoli Tihane, Eesti NSV riigitegelane ja finantsist (1900–1967)
*Karl Tihase, eesti arhitektuuriajaloolane (1914–2005)
*Rudolf Tihane, eesti tõstja 
*Suune Tihane, eesti sõjaväelane (1957–2013)

## Viited

## Välislingid
*
Evald Sagur

**Evald Sagur** (21. mai 1922 Lipa – 26. august 1987) oli eesti kunstnik.

Ta lõpetas 1940. aastal Riigi tööstuskeskkooli ja 1950. aastal Riikliku Tarbekunsti Instituudi. 1950–1955 töötas sealsamas joonistuskateedri õppejõuna.

Kunstinäitustel hakkas esinema 1960. aastal. Kujundas plakateid, tegi kujundajana kaastööd ajakirjale Pioneer. Esimene isikunäitus toimus 1963. aastal Tallinna kinos Sõprus.
Timothy Liljegren

**Timothy Winston Liljegren** (sündinud 30. aprillil 1999 Kristianstadis) on Rootsi jäähokimängija, kes mängib kaitsjana NHL-i klubis Toronto Maple Leafs.

Ta alustas jäähoki mängimist Rootsi klubis Rögle BK. Rootsi kõrgliigas debüteeris Liljegren hooajal 2015/16.

2017. aastal valis Toronto Maple Leafs ta NHL-i ''draft''is 17. valikuna. Sama aasta juulis sõlmis ta Maple Leafsiga kolmeaastase lepingu. Hooajal 2017/18 asus ta mängima American Hockey League'is (AHL) Maple Leafsi tütarklubis Toronto Marlies. Oma debüüthooajal oli ta kõige noorem uustulnukaks AHL-is. 2018. aastal võitis ta Marliesiga Calder Cup'i. 2020. aastal valiti Liljegren AHL-i tähtede mängule.

NHL-is debüteeris Liljegren 18. jaanuaril 2020 mängus Chicago Blackhawksi vastu. Maple Leafsi põhikoosseisus asus ta mängima hooajal 2021/22. Esimese värava lõi ta liigas 15. jaanuaril 2022 mängus St. Louis Bluesi vastu.

Liljegren võitis hõbemedali 2016. aastal Rootsi kuni 18-aastaste koondisega omavanuste maailmameistrivõistlustel ja 2018. aastal Rootsi kuni 20-aastaste koondisega juunioride maailmameistrivõistlustel.

## Viited

## Välislingid
* Timothy Liljegren NHL.com lehel
* Timothy Liljegren hockeydb.com lehel
Plakat

**Plakat** on teadet, reklaami või propagandat vahendav kunstipärane müürileht, mis on mõeldud avalikus kohas väljapanemiseks ning mida kasutatakse millegi avalikustamiseks või reklaamimiseks. Plakati sõnum võib olla puhtalt pildiline või puhtalt kirjalik, kuid enamasti on see nende kombinatsioon. Plakat kinnitatakse tavaliselt seinale, aknale, teadetetahvlile või mujale hästi märgatavasse kohta, kuna plakat on mõeldud tähelepanu tõmbamiseks.

Ainult tekstiga kirjutatud plakateid nimetati ka deklaratsioonideks või avalikeks teadeteks, mis olid kõigile inimestele suunatud dokumendid. Plakat trükitakse tavaliselt paberile, plastikule või mõnele muule materjalile. Plakateid on valmistatud ka käsitsi, kuid suuremõõtmeliste plakatite väljatrükki võimaldavad ainult litograafiline trükk või värviline tinditrükk. 

Üks plakati vorme on **poster** (ingl *poster*), millele on trükitud peamiselt laulja(te), ansambli, näitleja, sportlase või mõne teise tuntud isiku pilt. Erinevalt reklaamplakatist pole poster mõeldud avalikkuse teavitamiseks, vaid siseruumi kaunistamiseks. Postril võib olla foto või näiteks popkunsti teos.

## Ajalugu
Kaasaegne plakatikunst sündis Prantsusmaal 1880. aastatel ja selle õitseaeg ulatub 19. ja 20. sajandi vahetusse. Selle tuntumad esindajad olid Henri de Toulouse-Lautrec, Honoré Daumier, Pierre Bonnard ja Puvis de Chavannes ning Aubrey Beardsley Inglismaalt.

Eestis soodustas plakati kui kunstiliigi edenemist 1962. aastal Eesti NSV Kunstnike Liidu juures loodud plakatisektor, mis koondas plakatiloomingust huvitatud kunstnikke. Eesti tuntumate plakatistide seas on näiteks Villu Järmut, Siima Škop, Silver Vahtre, Jüri Kass, Ruth Huimerind, Illimar Paul, Ivar Sakk ja Ülo Emmus.

Tänapäeval on plakatid graafilise disaini tooted, mida kogutakse ja hoitakse seoses näituste ja biennaalidega. Paljudes muuseumides ja arhiivides on omad plakatikogud.

## Galerii

Fail:Toulouse-Lautrec - Moulin Rouge - La Goulue.jpg|Moulin-Rouge'i plakat, kujundanud Henri de Toulouse-Lautrec
Fail:Poster Rambler Bicycles.jpg|Juugendstiilis jalgratta reklaamplakat (umbes 1891), kujundas Cesare Saccaggi
Fail:Affiche Cycles Rambler, Cardona.jpg|Juugendstiilis Rambleri jalgratta reklaamplakat, kujundanud Juan Cardona
Fail:Barnum and Bailey - 3b52428u.jpg|Barnumi ja Bailey tsirkuse reklaamplakat (1897)
Fail:Plakat mayakowski gross.jpg|Vladimir Majakovski propagandaplakat ROSTA akendele (1920. aastad)


## Vaata ka
*Teadustekst

## Viited

## Välislingid
* Vaatmik, mitte poster!
* Poster ehk stendiettekanne
Rich Wizard

**Rich Wizard** on integreeritud NFT-dega strateegia elementidega plokiahelamäng, mille S18 GROUP avaldas Androidi platvormile ja milles mängijad peavad lahendama  mõistatusi, koguma ja teenima ressursse hoonete ehitamiseks ning kasvatama taimi mängusiseses farmis. Mängusisesed esemed on NFT-d ja need on valmistatud ühes eksemplaris.

## Viited
Nic Dowd

**Nicholas Dowd** (sündinud 27. mail 1990 Huntsville'is Alabamas) on USA jäähokimängija, kes mängib keskründajana NHL-i klubis Washington Capitals.

Aastatel 2010–2014 mängis ta St. Cloud State University jäähokimeeskonnas. Enne seda mängis ta noorteliigades United States Hockey League ja North American Hockey League.

2009. aastal valis Los Angeles Kings ta NHL-i ''draft''is 198. valikuna. Hooaja 2013/14 lõpus debüteeris ta American Hockey League'is Kingsi tütarklubis Manchester Monarchs. 2015. aastal võitis ta Monarchsiga Calder Cup'i. NHL-is debüteeris Dowd Kingsi meeskonnas 2016. aasta märtsis. Kingsi põhikoosseisus mängis ta alates hooajast 2016/17. Esimese värava lõi ta liigas 20. oktoobril 2016 mängus Dallas Starsi vastu.

2017. aasta detsembris kaubeldi Dowd Kingsist Vancouver Canucksi, kus ta mängis kuni hooaja lõpuni. 2018. aasta juulis sõlmis ta üheaastase lepingu Washington Capitalsiga. Capitalsiga on ta lepingut pikendanud 2019. ja 2021. aastal. Capitalsis on ta mänginud põhiliselt neljandas ründekolmikus. Hooajal 2021/22 tegi Dowd NHL-is seni oma kõige resultatiivsema hooaja, kui lõi 10 väravat ja andis 14 väravasöötu.

Dowd oli NHL-is kolmas Alabama osariigist pärit jäähokimängija pärast Aud Tuteni ja Jared Rossi.

## Viited

## Välislingid
* Nic Dowd NHL.com lehel
* Nic Dowd hockeydb.com lehel
Iivi Raudsepp

**Iivi Raudsepp** (abielus **Sampu-Raudsepp**; sündinud 26. jaanuar 1942 Tallinnas) on eesti raamatugraafik.

## Elukäik
Iivi Raudsepp on lõpetanud 1960. aastal Tallinna 7. keskkooli. Õppis aastatel 1960–1966 Eesti Riiklikus Kunstiinstituudis graafika erialal. Töötas aastatel 1965–1967 ajakirja Nõukogude Eesti Tervishoid kunstilise ja tehnilise toimetajana ning 1968–1969 teeninduskombinaadis Junor. Aastatel 1969–1994 oli Raudsepp vabakutseline kunstnik, hiljem töötas Tallinna Filharmoonia Laste Kaunite Kunstide Kooli joonistamise ja maali õppejõuna ning Tallinna 49. keskkoolis kunstiõpetajana. 

Raudsepp on 1973. aastast Eesti Kunstnike Liidu liige.

## Looming
Iivi Raudsepp on illustreerinud lisaks ilukirjanduse klassikale – Oskar Lutsu „Kevade“ (1986), „Suvi“ (1987), „Tootsi pulm. Argipäev“ (1987), „Sügis“ (1988) – aukartust äratava arvu laste- ja noorsooraamatuid, näiteks Fr. Kreutzwaldi „Tark mees taskus“ (1986), „Soome muinasjutud“ (1980), August Kitzbergi „Piibelehe-neitsi” (1969), Ernst Enno „Üks rohutirts läks kõndima“ (1972), Heljo Männi „Tuulekassid“ (1976), Rudyard Kiplingi „Kass, kes kõndis omapead“ (1969), Vladimir Beekmani „Raua-Roobert“ (1972) jmt. 

Raudsepp on teinud kaastööd ajakirjadele Täheke, Pioneer ja Nõukogude Naine ning kavandanud postkaarte ja plakateid. Iivi Raudseppa loomingut iseloomustab pulbitsev elurõõm ning väljapeetud tundlikkus ja empaatia.

## Isiklikku
Iivi Raudsepa isa oli keemik Hugo Raudsepp.

## Viited
Rembrandti majamuuseum

**Rembrandti majamuuseum** on muuseum Amsterdamis aadressil Jodenbreestraat 4. See asub hoones, kus elas Rembrandt aastatel 1639–1656. Muuseum rajati 1911. aastal.
Brandon Lewis

**Brandon Kenneth Lewis** CBE MP (sündinud 20. juunil 1971) on Suurbritannia poliitik. Ta on Konservatiivse Partei liige. Lewis on olnud alates 2010. aastast parlamendi liige Great Yermouthist.

Aastatel 2014–2016 oli ta eluaseme ja planeerimise riigiminister, aastatel 2017–2018 immigratsiooni riigiminister, aastatel 2019–2020 julgeoleku riigiminister ning aastatel 2018–2019 Konservatiivse Partei esimees ja portfellita minister. 13. veebruarist 2020 kuni 7. juulini 2022 oli ta Põhja-Iirimaa minister. 

## Viited

## Välislingid
*Brandon Lewise koduleht
*Great Yarmouthi konservatiivid
Tolmeldamine

**Tolmeldamiseks** nimetatakse õietolmu kandmist õie emakasuudmele. Põllul kasutatakse lisaks tuul- ja putuktolmlemisele tolmeldamist, mis suurendab kasvatataval kultuuril õite viljastumist ning saaki. Lisatolmeldamiseks libistatakse nöör üle õitsva põllu. Putuktolmlejate taimede lisatolmeldamiseks paigutatakse kasvualale tarud ning vajadusel suunatakse tolmeldajaid õitele, söötes neid tema õitega lõhnastatud suhkrulahusega. 

## Tolmeldamise tähtsus

Taimed sõltuvad tolmeldamisest. Ligi 9% metsikutest taimedes vajavad paljunemiseks tolmeldajaid. Vastutasuks pakuvad taimed toitu, moodustavad elupaiku ja pakuvad paljudele loomaliikidele erinevaid vajalikke ressursse. Ülemaailmselt sõltub peaaegu 90% looduslikest õistaimeliikidest loomade tolmeldamisest. 

Tolmeldamine on vajalik bioloogilise mitmekesisuse säilitamiseks ja inimeste toidutootmissüsteemide kohanemiseks kliimamuutustega. Tolmeldamisel on väga oluline roll toiduainete tootmisprotsessis, sellest sõltub põllukultuuride tootmismaht. Enam kui 75% maailma juhtivatest põllukultuuridest saab kasu loomade tolmeldamisest tootmise, saagikuse ja kvaliteedi osas. 

## Tolmeldajad

Mesilased on kõige olulisemad tolmeldajad. Meemesilased vastutavad enam kui 110 põllukultuuri tolmeldamise eest, mida inimesed söövad ja toiduvalmistamisel kasutavad, näiteks õunad ja maasikad. Lemmik kultuurideks mesilastel on erkkollased ja -sinised lilled. 

Koolibri on tolmeldaja, kes vajab suures koguses nektarit, et saada piisavalt energiat tiibade lehvitamiseks. Koolibri lemmik tolmeldamise kohtadeks on punased, oranžid või valged torukujulised õied, mis on piisavalt tugevad, et taluda nende raskust.

Liblikad tolmeldavad sama moodi nagu mesilased, aga nad ei suuda korraga korjata nii palju nektarit, sest nende keha on pikk ja sale. Liblikad armastavad tolmeldada erksavärvilisi lilli.

Kakaopuu tolmeldaja on kärbseliik kääbuskärbes, kellele meeldivad tolmeldamiseks kultuurid, mis lõhnavad nagu mädanenud liha, sõnnik või seen.

Must-valgekirju leemur on maailma suurim tolmeldaja, kellele meeldib tolmeldada kõike, mis on puuviljane.

Meemäger, kes on pärit Austraaliast ning elatub nektarist. Tema lemmikkultuurid on eukalüpt ja banksia.

Peamisteks tolmeldajateks on veel lepatriinud, gekod, ööliblikad ja nahkhiired. 

## Viited
Johan Larsson (sündinud 1992)

**Johan Oskar Torgny Larsson** (sündinud 25. juulil 1992 Laus) on Rootsi jäähokimängija, kes mängib NHL-i klubis Washington Capitals ründajana vasakäärel.

Rootsi kõrgliigas debüteeris ta hooajal 2010/11 Brynäs IF-i meeskonnas. 2012. aastal tuli ta klubiga Rootsi meistriks. 2011/12. hooaja põhiturniiril lõi Larsson 12 väravat ja andis 24 väravasöötu ning valiti Rootsi kõrgliiga hooaja parimaks uustulnukaks.

2010. aastal valis Minnesota Wild ta NHL-i ''draft''is 56. valikuna. Wildiga sõlmis ta lepingu 2011. aasta mais, kuid jäi hooajaks 2011/12 veel laenule Brynäsi. Hooajal 2012/13 asus ta mängima American Hockey League'is (AHL) Wildi tütarklubis Houston Aeros. NHL-is debüteeris ta 17. veebruaril 2013 mängus Detroit Red Wingsi vastu, kuid see jäi tema ainsaks mänguks Wildi meeskonnas.

2013. aasta aprillis kaubeldi Larsson Wildist Buffalo Sabresi. Seal mängis ta kokku seitse hooaega. Tema kõige resultatiivsem hooaeg Sabresis oli viimane, 2019/20, mil ta lõi kuus väravat ja andis 12 väravasöötu. Enim väravaid lõi ta hooajal 2015/16 (kümme väravat).

2020. aasta oktoobris sõlmis ta kaheaastase lepingu Arizona Coyotesiga. 2022. aasta märtsis kaubeldi ta Washington Capitalsi.

2012. aastal tuli Larsson Rootsi kuni 20-aastaste koondisega juunioride maailmameistriks. 2018. aastal tuli ta maailmameistriks Rootsi jäähokikoondise koosseisus.

## Viited

## Välislingid
* Johan Larsson NHL.com lehel
* Johan Larsson hockeydb.com lehel
Kultuurmustikas

**Kultuurmustikas** on *[[Vaccinium]]* perekonda ja *[[Ericaceae]]* sugukonda kuuluv Põhja-Ameerikast pärit mitmeaastane lillakassinakate marjadega risttolmnev kultuurtaim. Erinevalt harilikust mustikast ei kasva kultuurmustikas Eestis looduslikult. 

## Ajalugu
Märke esimestest kultuurmustikatest leidub juba 13 000 aasta tagustest aegadest. Aretus sai alguse 1893. aastal, kui Elizabeth White ja Frederick Coville lõid käed ning alustasid eksperimenteerimist. 1916. aastal müüdi esimene ametlik saak. Euroopasse jõudis kultuurmustikas 1930. aastatel . 1990. aastatel hakkas kultuurmustikas laialdasemalt levima .

## Kasvatamine
Põõsas eelistab päikselist kasvukohta, mille optimaalne pH on vahemikus 3,5–4,8 . Kultuurmustikat kasvatatakse Eestis turbapõldudel või tehislikel turbapeenardel. Lõuna-Eesti tuntumad kultuurmustika kasvatajad on Marjasoo talu, Metsa talu ja Hiie talu. Maailma suurimad kasvatajad on aga USA ja Kanada . 

## Sordid
* 'Patriot'
* 'Bluecrop'
* 'Earliblue'
* 'Chandler'
* 'Bluegold'
* 'Bonus'
* 'Duke'
* 'Hardy Blue'
* 'Darrow'
* 'North Blue'
* 'Polaris'
* 'Reka'
* 'Nelson'
* 'Are' (esimene Eestis aretatud sort) 

## Saadus
Kultuurmustikas on väärtuslik vili, sisaldades väga vähe rasvu, kuid see-eest rohkelt kaaliumi, rauda, fosforit, C-vitamiini, PP-vitamiini ja B-vitamiini, samuti antotsüaniine ja antioksüdante. Suurema suhkru ja väiksema hapete sisalduse tõttu on kultuurmustikas harilikust mustikast magusam .

## Kasutamine
Kultuurmustikaid tarbitakse nii värskelt, külmutatult, püreena, moosina, kuivatatuna, mahlana kui ka veinina. 

## Kasulikkus
Kultuurmustikas sisalduv antotsüaniin annab marjale nii värvi kui ka toiteväärtuse. Kultuurmustikad parandavad südame tegevust, tugevdavad luid, alandavad vererõhku, aitavad kontrolli all hoida diabeeti ja isegi ennetada vähki. 100 grammis marjades on vaid 84 kcal, 0 g kolesterooli, 1,1 g proteiini, 0,49 g rasva, 21,45 g süsivesikuid, 3,6 g kiudaineid ja 14,74 g suhkruid. Selle koguse söömisega saab kätte 65% päevasest vajalikust vitamiinikogusest .

## Viited
Ino EURO-L 230

EURO L purustid on professionaalsed masinad haljasalade hooldamiseks nii kommunaal- kui ka põllumajandusaladel. EURO L purustit saab kasutada kõigi saagijääkide purustamiseks, samuti viljapuu- ja viinamarjaistanduste lõikamisjääkide purustamiseks, kuni 5 cm paksuste okste purustamiseks. Tööorganite (vasarate) jaotus on topeltspiraalis, mis säästab energiatarbimist kuni 15% ja vähem koormust purusti elutähtsatele osadele. Purusti on mehaanilise külgnihkega. Lisavarustusena saab paigaldada ka hüdrosilindri purusti külgsuunaliseks liikumiseks traktorist. EURO L purustil on standardvarustuses juba standardhaakeseade (traktori ees või taga).

## Tehnilised andmed

Tehniline spetsifikatsioon
Mudel	L 230 euro.
Omadused;
Töölaius (cm)	227.
Seadme kaal (kg)	651.
Traktori nõutav võimsus (hj)	55–75.
Kardaani kiirus (min)	540.
Seadme laius (cm)	247.
Haamrite või nugade arv (tk)	28/56.

### Standardvarustus

Topeltspiraalrootor 45° tööterade jaotusega.
Pööratav käigukast vasakule või paremale pöörlemiseks, vaba ratta siduriga (mis tahes kardaanvõlli pöörlemissuuna jaoks).
Kombineeritud hoovastik, tagumine või eesmine kinnitus.
Mehaaniline tasaarvestus.
Metallist klapid.
Reguleeritava kõrgusega tagumine rull suletud topeltlaagrisüsteemiga.
Haamrid.
Lihtne rihma pingutus.

### Lisavarustus

Hüdrauliline nihe.
Y-terad.
Vastuterad (vahetatavad).
Rehade kogumine.
Rohimistööriist 90.
Kardaanvõll.
INO Vibration Control Opti (veebivibratsiooni järelevalve).
INO Vibratsiooni juhtimine.

## Viited

1. https://www.inobrezice.com/eng/flail-mower-euro-l.html. (Vaadatud 09.05.2022)

2. https://www.bestcoprodavnica.com/product--ino-brezice-mulcer-euro-l-230-5e660c6ae1eed. (Vaadatud 09.05.2022)

3. https://www.grundbichler.at/ersatzteile/Ino/Mulcher%20EURO%20L.pdf. (Vaadatud 09.05.2022)
Kosenkranius

**Kosenkranius** on perekonnanimi.

2022. aasta 1. jaanuari seisuga oli perekonnanimi Kosenkranius 73 inimesel: 28 mehel ja 45 naisel. Perekonnanimede levikult oli Kosenkranius meeste puhul 4227. ja naiste puhul 2643. kohal.

Kosenkranius oli kõige levinum perekonnanimi vanuserühmas 80–84, kus neid on 10 000 elaniku kohta 1,28.
Perekonnanimi Kosenkranius oli kõige sagedasem Pärnu maakonnas, kus sellist nime kandis maakonna 10 000 elaniku kohta keskmiselt 3,70 inimest.

19. sajandi algul pandi pärisorjusest vabastamise käigus talupojale perekonnanimi Kosenkranius Pärnumaal Saarde kihelkonnas Kilingi  mõisavallas.

1930. aastate nimede muutmise kampaania käigus vahetati Eestis perekonnanimi Kosenkranius välja 33 juhul; uueks nimeks võeti Kose kümnel korral, Kosk ja Lillemets kahel korral, lisaks Aasa, Kaldoja, Kalmus, Kase, Kull, Rea, Heisaar, Kalve jne. Kosenkraniust ei valinud uueks nimeks keegi.

## Nime kandjaid
*Albert Kosenkranius, eesti metsavend (1901–1957)
*Ivar Kosenkranius, eesti stsenarist (1937–2019) 
*Lilian Kosenkranius, eesti ajakirjanik (1930–2022)
*Romek Kosenkranius, eesti ettevõtja, riigiametnik ja omavalitsusjuht (1969–) 

## Viited

## Välislingid
*
Betoonilihvija

**Betoonilihvija** on viimistlustööriist, mida kasutatakse betoonpinna lihvimiseks ja tasandamiseks, et tagada sile viimistlus. Betoonilihvijat saab kasutada pinna ettevalmistamiseks, kareda katte eemaldamiseks ja betooni poleerimistööriistana.

Betoonilihvijaid on mitmesuguseid, kõige rohkem kasutatakse käes hoitavat nurklihvijat, aga on ka kohandatud variant töötasapindadele. Nurklihvijad on väiksed ja käepärased. Olemas on ka spetsiaalselt põrandate jaoks valmistatud betoonilihvijaid ja poleerijaid. Põrandate jaoks ette nähtud masinad on üldjuhul võimsamad. Need on võimelised lihvima betoonpõrandaid kiiremini kui nurklihvijad. Betoonilihvijad kasutavad abrasiive, et lihvida või poleerida. Käsitsi lükatavad betoonilihvijaid on samuti suuremaid ja väiksemaid, olenevalt tiivikute pikkusest ja arvust. Pikemate tiivikutega masinaid on raskem juhtida kui lühemate tiivikutega mudeleid. Tööstuslikel lihvijatel on ka operaatori jaoks iste, kuid need ei ole nii populaarsed kui käsitsi lükatavad betoonilihvijad, sest maksavad rohkem ja transportimine on raske suure kaalu tõttu.

## Betoonilihvija tüübid
* Nurklihvija
* Käsitsi lükatav betoonilihvija
* Suurem betoonilihvija, mille peal saab istuda

## Betoonilihvija kasutamine
Saab lihvida nii märga kui kuiva pinda. Kuiva pinna puhul on vaja tolmuimejat, mille abil lihvimisest tekkinud tolm kokku koguda.

## Ajalugu
Nurklihvija leiutati 1954. aastal Saksa ettevõtte Ackermann + Schmitt poolt.

## Vaata ka
*Teemantlihvija
*Ketaslõikur
*Betoon
*Tsement
## Viited
Kazimieras Vasiliauskas

**Kazimieras Vasiliauskas** (9. aprill 1922 Kateliškiai – 14. oktoober 2001 Vilnius) oli Leedu katoliku preester.

Ta sündis aastal 1922 Kateliškiais (asub praeguse haldusjaotuse järgi Biržai rajoonis). Ta õppis Čypėnais algkoolis ja Biržais gümnaasiumis, mille lõpetas aastal 1941. Aastatel 1941–1946 õppis ta Kaunase ja Vilniuse vaimulikus seminaris. Aastal 1946 pühitses Vilniuse peapiiskop Mečislovas Reinys ta Vilniuse katedraalis preestriks.

Aastal 1949 ta arreteeriti, aastal 1950 saadeti ta Siberisse. Kuni 1958. aastani töötas ta Inta ja Vorkuta (Komi ANSV) söekaevandustes. Kinnipidamise lõppedes ei lubatud tal Leetu tagasi pöörduda, mistõttu töötas ta Lätis Daugavpilsi rajoonis kolhoosi raamatupidajana ja veduritehase elektrikuna ligi 10 aastat.

Aastal 1969 lubati tal naasta Leetu. Tema esimene töökoht preestrina oli Varėna koguduses (asub praeguse haldusjaotuse järgi Varėna rajoonis), kus ta oli preester kuni 1975. aastani. Aastatel 1975–1989 oli ta abipreestriks Vilniuse Peaingel Rafaeli koguduses. Aastast 1989 oli ta Vilniuse katedraali esipreester. Aastatel 1993–1995 oli ta Vilniuse vaimuliku seminari rektor.

Kazimieras Vasiliauskas suri 14. oktoobril 2001 Vilniuses ja ta on maetud Antakalnise kalmistule Kunstnike mäele.
Frank Vatrano

**Frank Vatrano** (sündinud 14. märtsil 1994 Springfieldis Massachusettsis) on USA jäähokimängija, kes mängib NHL-i klubis Anaheim Ducks ründajana paremäärel.

Vatrano kuulus karjääri alguses USA noorte jäähokimängijate programmi ja noortevõistkonda Boston Junior Bruins. Aastatel 2013–2015 mängis ta Massachusetts Amhersti Ülikooli jäähokimeeskonnas.

2015. aasta märtsis sõlmis ta kolmeaastase lepingu NHL-i klubiga Boston Bruins. Hooaja 2014/15 lõpus debüteeris ta American Hockey League'is (AHL) Boston Bruinsi tütarklubis Providence Bruins. NHL-is debüteeris ta 7. novembril 2015 mängus Montreal Canadiensi vastu ja lõi selles mängus ka värava. Esimese kübaratriki tegi ta NHL-is sama aasta 18. detsembril mängus Pittsburgh Penguinsi vastu. Hooajal 2015/16 lõi ta NHL-is 39 mänguga kaheksa väravat ja andis kolm väravasöötu. NHL-i kõrvalt mängis ta lisaks AHL-is, kus ta lõi 36 mänguga 36 väravat ja andis 19 väravasöötu. Koos San Antonio Rampage'i mängija Mikko Rantaneniga jäi ta jagama AHL-i hooaja parimale uustulnukale antavat Dudley Garrett Memorial Awardi. Väravate arvestuses oli Vatrano liigas esikohal ja pälvis sellega Willie Marshall Award'i. Hooajal 2016/17 lõi Vatrano NHL-is 44 mänguga kümme väravat ja andis kaheksa väravasöötu.

2018. aasta veebruaris kaubeldi Vatrano Bruinsist Florida Panthersi. 2018/19 tegi ta NHL-is oma seni kõige resultatiivsema hooaja (24+15) ning pikendas hooaja lõpus klubiga lepingut kolme aasta võrra.

2022. aasta märtsis kaubeldi Vatrano Panthersist New York Rangersisse. Selle hooaja väljalangemismängudes kogus ta 20 mänguga 13 punkti (5+8) ja jõudis Rangersiga Idakonverentsi finaali, kuid temaga uut lepingut ei sõlmitud.

2022. aasta juulis sõlmis ta kolmeaastase lepingu Anaheim Ducksiga.

2012. aastal tuli Vatrano USA kuni 18-aastaste koondisega omavanuste maailmameistriks. USA jäähokikoondise koosseisus on ta osalenud 2016. ja 2019. aasta maailmameistrivõistlustel.

## Viited

## Välislingid
* Frank Vatrano NHL.com lehel
* Frank Vatrano hockeydb.com lehel
Yaa Gyasi

**Yaa Gyasi** (sündinud aastal 1989 Mampongis Ashanti piirkonnas) on Ghana ja Ameerika Ühendriikide kirjanik.

Ta sündis 1989. aastal Ghanas ja kolis kaks aastat hiljem koos perekonnaga Ameerika Ühendriikidesse, kus tema isa Kwaku Gyasi alustas Ohio State Universitys doktoriõpinguid prantsuse keele alal. Gyasi elas lapsepõlves perekonnaga mitmes osariigis, sealhulgas Alabamas, Illinoisis ja Tennessees. 17-aastaselt avaldas talle kirjanikuks saamisel mõju Toni Morrisoni romaan "Solomoni laul" ("Song of Solomon").

Ta sai Stanfordi ülikoolis inglise keele bakalaureusekraadi ja kaunite kunstide magistrikraadi Iowa kirjanike töökojas (*Iowa Writers' Workshop*), mis on Iowa Ülikooli loovkirjutamise programm.

Vahetult pärast Stanfordi ülikooli lõpetamist alustas ta oma debüütromaaniga ja töötas San Franciscos idufirmas, kuid ta ei nautinud seda tööd ja lahkus pärast seda, kui ta 2012. aastal Iowa Ülikooli vastu võeti.

Tema debüütromaan "Homegoing" sai inspiratsiooni 2009. aasta reisist Ghanasse, mis oli tema esimene reis Ghanasse pärast imikuna riigist lahkumist. Romaan valmis 2015. aastal ja pärast kirjastajate esialgset lugemist tehti talle palju pakkumisi, enne kui ta Knopfilt seitsmekohalise ettemakse vastu võttis. USA kirjanik Ta-Nehisi Coates esitas "Homegoingi" National Book Foundationi 2016. aasta auhinnale "5 alla 35". Lisaks pälvis romaan raamatukriitikute National Book Critics Circle'i John Leonardi auhinna, PEN/Hemingway auhinna parima esimese raamatu eest ja Ameerika raamatuauhinna panuse eest Ameerika kirjanduse mitmekesisusse.

Tema kirjutised on ilmunud ka sellistes väljaannetes nagu African American Review, Callaloo, Guernica, The Guardian ja Granta.

Ta on nimetanud inspiratsiooniallikatena Toni Morrisoni ("Solomoni laul"), Gabriel García Márquezi ("Sada aastat üksildust"), James Baldwini ("Mine kuuluta seda mäetipult"), Edward P. Jonesi ("Lost in the City") ja Jhumpa Lahirit ("Unaccustomed Earth").

Aastal 2016 elas ta Californias Berkeleys. Tal on nii Ameerika Ühendriikide kui Ghana kodakondsus.
Roostevöö

**Roostevöö** (inglise keeles *Rust Belt*) on piirkond Ameerika Ühendriikide Kesk-Lääne- ja kirdeosariikide tööstuspiirkondades (Upstate New York, Pennsylvania), kus alates 1970.–1980. aastatest on tööstussektor alla käinud. USA majanduses oli tööstussektori osakaal suurim 1953. aastal, pärast seda on see ainult alla käinud, mõned piirkonnad ei ole sellest suutnud taastuda.

Roostevööle on omane deindustrialiseerumine, majanduslangus, elanike arvu langus ja linnade allakäik, tihti ka suur eeslinnastumine. Tihti on toimunud nn *[[white flight]]* ehk valgete äralend, kui valged on kolinud eeslinnadesse ja maha on jäänud peamiselt vaesunud afroameeriklased (näiteks Detroiti elanikest olid 1950. aasta rahvaloenduse järgi 83,6% valged ja 16,2% mustanahalised, 1970. aastal 55,5% valged ja 43,7% mustanahalised ning 2010. aastal juba 10,6% valged ja 82,7% mustanahalised). Ka näiteks Saint Louise eeslinna East St. Louise elanikest olid 2010. aastal 97,67% afroameeriklased.

1950., 1960. ja 1970. aasta USA rahvaloendustel olid mitmed Roostevöö suurlinnad elanike arvult USA suurimad, kuid järgnevatel kümnenditel on kaotanud palju oma endisest elanike arvust, tihti rohkem kui poole:

Samas on alla käinud ka paljud väiksemad ja keskmised linnad ja äärelinnad:
Redlining

***Redlining*** oli üks rassilisi diskrimineerimise vorme USAs alates 1930. aastatest, millega linnades linnaosadesse, mida peeti "ohtlikeks", tihti ei investeeritud. Tavaliselt elasid nendes linnaosades rassilised ja rahvusvähemused ning madalama sissetulekuga elanikud. Nendele linnaosadele ei antud tihti laene ja kindlustusi.

Nimetus tuleb Majaomanike Laenude Korporatsiooni (*Home Owners' Loan Corporation*) 1930. aastate linnade kaartidelt "residential security maps", millel erinevad linnaosad olid värvitud. Uuemad linnaosad, mida peeti väga ihaldusväärseks majalaenude andmiseks ("Highly Desirable") olid värvitud roheliseks, need olid tavalised jõukad äärelinnad. Teiseks tulid siniseks värvitud "Still Desirable" linnaosad, siis kollaseks värvitud "Declining" ja viimasena punaseks värvitud linnaosad, millele laenude andmist peeti riskantseks. Need olid tavaliselt vanemad linnaosad linnakeskuste lähedal, kuigi on arvatud, et 85% nende linnaosade elanikest olid valged, paiknesid nendes linnaosades enamus afroameeriklaste majapidamisi. Samas roheliseks ja siniseks värvitud alades olid tihti lepingud (*covenant*), millega ei lubatud sinna afroameeriklasi, kui mitte ka teisi vähemusi. Ajavahemikus 1945–1959 anti afroameeriklastele alla 2 protsendi kõigist riiklikult kindlustatud majalaenudest.
Jack Campbell

**Jack Campbell** (sündinud 9. jaanuaril 1992 Port Huronis Michiganis) on USA jäähokimängija, kes mängib väravavahina NHL-i klubis Edmonton Oilers.

Aastatel 2010–2012 mängis ta Ontario Hockey League'i klubides Windsor Spitfires ja Sault Ste. Marie Greyhounds.

2010. aastal valis Dallas Stars ta NHL-i ''draft''is 11. valikuna. Hooaja 2011/12 lõpus asus ta mängima American Hockey League'is (AHL) Starsi tütarklubis Texas Stars. NHL-is debüteeris ta 20. oktoobril 2013 mängus Anaheim Ducksi vastu, kuid see jäi tema ainsaks mänguks Dallas Starsi meeskonnas. Enam sai ta mänguaega Texas Starsis ja ECHL-i klubis Idaho Steelheads. 2014. aastal võitis ta Texas Starsiga Calder Cup'i.

2016. aasta juunis kaubeldi Campbell Dallas Starsist Los Angeles Kingsi. Aastatel 2016–2018 mängis ta põhiliselt AHL-is Kingsi tütarklubis Ontario Reigni. 2017. aastal valiti ta AHL-i tähtede mängule. 27. veebruaril 2018 sai ta mängus Vegas Golden Knightsi vastu kirja oma esimese võidu NHL-is. Esimese nullimängu tegi ta NHL-is sama aasta 11. oktoobril Montreal Canadiensi vastu. Enam hakkas Campbell NHL-is mänguaega saama hooajal 2018/19.

2020. aasta veebruaris kaubeldi Campbell Kingsist Toronto Maple Leafsi. 2020/21. hooaja põhiturniiril sai Campbell NHL-is kirja 17 võitu ja normaalajal vaid kolm kaotust (keskmiselt 2,15 väravat mängus, tõrjeprotsent 92,1%). Samal hooajal püstitas ta Maple Leafsi väravavahtide rekordi, kui saavutas võidu 11 mängus järjest. 2022. aastal valiti ta NHL-i tähtede mängule.

2022. aasta juulis sõlmis ta viieaastase lepingu Edmonton Oilersiga.

Aastatel 2009 ja 2010 tuli Campbell USA kuni 18-aastaste koondisega omavanuste maailmameistriks. 2010. aastal tuli ta lisaks USA kuni 20-aastaste koondisega juunioride maailmameistriks. Ta oli parima tõrjeprotsendiga väravavaht 2009. ja 2010. aasta kuni 18-aastaste maailmameistrivõistlustel ja 2011. aasta juunioride maailmameistrivõistlustel. USA jäähokikoondise koosseisus võitis Campbell 2015. aasta maailmameistrivõistlustel pronksmedali.

## Viited

## Välislingid
* Jack Campbell NHL.com lehel
* Jack Campbell hockeydb.com lehel
Kosk (perekonnanimi)

**Kosk** on perekonnanimi.

2022. aasta 1. jaanuari seisuga oli Eestis perekonnanimi Kosk 245 inimesel: 127 mehel ja 118 naisel. Perekonnanimede levikult oli Kosk meeste puhul 583. ja naiste puhul 730. kohal.

Kosk oli kõige levinum perekonnanimi vanuserühmas 60–64, kus neid on 10 000 elaniku kohta 2,39.
Perekonnanimi Kosk oli kõige sagedasem Põlva maakonnas, kus sellist nime kandis maakonna 10 000 elaniku kohta keskmiselt 4,50 inimest.

19. sajandi algul pandi pärisorjusest vabastamise käigus  Tori kihelkonna Tori, Helme kihelkonna Hummuli, Ambla kihelkonna Käravete,  Pärnu-Elisabethi kihelkonna Sauga ja Vigala kihelkonna Vana-Vigala mõisavaldades talupoegadele perenimeks Kosk.

1930. aastate nimede muutmise kampaania käigus Eestis keegi perekonnanimest Kosk ei loobunud.
Uueks nimeks võeti Kosk 37 juhul kui loobuti nimedest Kõrvemann kolmel korral, Krönström, Koska, Keskpaik, Koch ja Kosenkranius kahel korral, samuti nimedest Forsmann, Kassmann, Kempmann, Prodmann, Koshkin, Strööm, Valdgraf jne.

## Nime kandjaid
*Ado Kosk, eesti sportlane (1954–) 
*Aino Kosk-Schmidt, eesti tarbekunstnik (1915–1966)
*Kadri Kosk, eesti maalikunstnik ja pedagoog (1980–)
*Mihkel Kosk, eesti purjetaja, jääpurjetaja ja sporditegelane (1984–)

## Viited

## Välislingid
*
K'Andre Miller

**K'Andre Miller** (sündinud 21. jaanuaril 2000 Saint Paulis Minnesotas) on USA jäähokimängija, kes mängib kaitsjana NHL-i klubis New York Rangers.

Aastatel 2018–2020 mängis ta Wisconsini Ülikooli jäähokimeeskonnas. Enne seda kuulus ta USA jäähoki noorteprogrammi.

2018. aastal valis New York Rangers ta NHL-i ''draft''is 22. valikuna. Rangersi meeskonnas debüteeris ta NHL-is hooajal 2020/21. Miller asus teises kaitsepaaris mängima koos Jacob Troubaga. Miller sai kiiresti Rangersi põhikoosseisu liikmeks, kogudes üle 20 minuti mänguaega ühe mängu kohta. Esimese värava lõi Miller NHL-is 26. jaanuaril 2021 mängus Buffalo Sabresi vastu. Debüüthooajal kogus Miller NHL-is viis väravat, seitse väravasöötu ja keskmiselt üle 21 minuti mänguaega ning valiti uustulnukate sümboolsesse koosseisu (*[[NHL All-Rookie Team|All-Rookie Team]]*).

Miller võitis hõbemedali 2016. aastal USA kuni 18-aastaste koondisega omavanuste maailmameistrivõistlustel ja 2018. aastal USA kuni 20-aastaste koondisega juunioride maailmameistrivõistlustel.

## Viited

## Välislingid
* K'Andre Miller NHL.com lehel
* K'Andre Miller hockeydb.com lehel
Dario Antonio Úsuga

**Dario Antonio Úsuga David** (hüüdnimi **Otoniel**; sündinud 15. septembril 1971) on colombia narkokaubitseja. Ta juhib narkokartelli Clan del Golfo (hispaania keelest *lahe klann*). 

Úsugat süüdistatakse muuhulgas kümnete kokaiinilaadungite saatmises Ameerika Ühendriikidesse, politseinike tapmises, alaealiste värbamises ja laste seksuaalses kuritarvitamises. Ta oli üle kümne aasta Colombias tagaotsitav, võimud tabasid ta oktoobris 2021 ning andsid mais 2022 Ameerika Ühendriikidele välja. Tema kinnipidamise ajaks oli tema kohta väljastatud 132 vahistamismäärust.

## Viited
Särav täht

**"Särav täht"** ("**Bright Star"**) on 2009. aasta film inglise luuletajast John Keatsist. Filmi pealkiri viitab Keatsi sonetile "Bright star, would I were stedfast as thou art".

Filmi stsenarist ja režissöör oli Uus-Meremaa filmitegija Jane Campion. Stsenaariumiks sai ta inspiratsiooni Andrew Motioni 1997. aastal avaldatud Keatsi biograafiast.

Filmi tegevus põhineb Keatsi (keda mängib Ben Whishaw) elu kolmel viimasel aastal ja keskendub tema armusuhtele Fanny Brawne'iga (keda mängib Abbie Cornish).

## Välislingid
*
Petteri Taalas

**Jukka Petteri Taalas** (sündinud 3. juulil 1961 Helsingis Soomes) on soome meteoroloog, Genfis asuva Maailma Meteoroloogiaorganisatsiooni peasekretär. 

Ta valiti Maailma Meteoroloogiaorganisatsiooni peasekretäriks 1. jaanuaril 2016 ning teiseks ametiajaks 13. juunil 2019. 

Aastatel 2002–2005 ja 2007–2015 oli ta Soome Meteoroloogiainstituudi peadirektor.

## Viited
Must nahkhiirelill

**Must nahkhiirelill** (*Tacca chantrieri*) on õistaimeliik dioskooriliste sugukonnast.

## Levik
Must nahkhiirelill on levinud Kagu-Aasia troopilistes piirkondades, sealhulgas Tais, Malaisias ja Lõuna-Hiinas, aga ka Kambodžas, Indias, Laoses, Myanmaris, Sri Lankal ja Vietnamis.

## Kirjeldus
Must nahkhiirelill on mustade nahkhiirekujuliste õitega, mis võivad olla kuni 30 cm läbimõõduga, ja taimel on "vurrud", mis võivad olla kuni 70 cm pikkused. Taim võib kasvada kuni 90 cm kõrguseks. Väiksed üksikud, kuue kroonlehega, kellukakujulised õied on koondunud palja õitseva varre tippu. Tegemist on orhideetüüpi taimega. Nahkhiirelille perekonda kuulub kümme liiki, millel on erinev värvus ja suuruse. Must nahkhiirelill on osaliselt isetolmlev. Nahkhiirelilledel on sapromüiofiilne sündroom: õite värvus ja lõhn jäljendavad mädanevat orgaanilist ainet ning risttolmlemist vahendavad sellisel juhul kärbsed. Tumedat värvi õied ja suured kandelehed on tõenäoliselt seotud kärbse tolmeldamisega.

## Kasvunõuded
Must nahkhiirelill eelistab varju ja kõrget õhuniiskust. Enne külvi on seemneid soovitatav leotada üks ööpäev. Idanemine võib võtta kuid ja kogu idanemisperioodi jooksul peaks muld olema püsivalt niiske ja soe. Külvisügavus peaks olema 0,3–0,5 cm. Pinnase mulla reaktsioon võiks olla nõrgalt happeline. Taim õitseb hilissuvest sügiseni. Võimalik on kasvatada toas ja ka soojemas kliimas väljas.

## Paljundamine
Nahkhiirelilli saab idandada seemnest, kuid lihtsam on risoome jagada ja igal aastal ümber istutada.

## Viited

## Välislingid
Ulla-Britta Sampu

**Ulla-Britta Sampu** (sündinud **Luberg**; 17. detsember 1933 Tallinn – 17. september 2006) oli eesti kujundusgraafik.

Lõpetanud 1952. aastal Tallinna 7. Keskkooli, asus ta õppima Eesti NSV Riiklikku Kunstiinstituuti, mille lõpetas 1958. aastal graafikuna.  

Pärast lõpetamist töötas ta kuni 1973. aastani tolleaegses Üleliidulise Kaubanduspalati Eesti NSV osakonnas, kujundades pakendeid, etikette, kaubamärke, plakateid, reklaamtrükiseid paljudele tolleaegsetele ettevõtetele. Kuni 1989. aastani töötas ta Tallinna Kaubamajas kunstnikuna. 

Oma lemmikeriala kujundusgraafika (tolleaegse nimetusega tarbegraafika) kõrvalt jõudis ta teha raamatukujundusi ja lasteraamatute illustratsioone, postkaarte ja mänguasjade kujundusi. 

Ta osales kunstielus, esinedes alates 1966. aastast näitustel ja erialastel konkurssidel.

## Isiklikku
Ta oli abielus kunstnik Heino Sampuga.

## Viited
Tootmislogistika

Tootmisettevõttes teostatavad logistikatoimingud vahetult enne tootmist, tootmise käigus ja vahetult pärast tootmist kuni toodete paigutamiseni toodangu lattu. Tüüpilisteks tootmislogistika osadeks on materjalijuhtimine, tootmise planeerimine, tootmisega seotud info liikumise korraldamine, materjali ja komponentide optimaalsete varude suuruse ja paiknemise tuvastamine tootmisprotsessis, samuti materjali- ja pooltoodete pakendamine ning tootmisallüksuste vahelise sisetranspordi korraldamine. 

## Viited
Viive Semper

**Viive Semper** (sündinud 13. detsembril 1935 Tallinnas) on eesti tarbegraafik ning keraamik.

Ta sündis Tallinnas, lõpetas Tallinna 4. Keskkooli ning 1959. aastal Eesti NSV Riikliku Kunstiinstituudi keraamika erialal. 

Ta on kujundanud etikette, näiteks limonaadidele Kelluke ja Soodeks.

Osalemine näitustel kunstnikuna https://www.ekabl.ee/id/semperviive

## Viited
Igor Roosaar

**Igor Roosaar** (6. november 1915 Tallinn – 17. oktoober 1999) oli eesti graafik.

Ta lõpetas Tallinna Linna Saksa Poeglaste Reaalgümnaasiumi algkooli ja 1937. aastal Riigi Kunsttööstuskooli, mille graafikaosakonnas oli õppinud tsinkograafiat. Pärast seda oli lühikest aega vabakutseline tarbegraafik.

1939. aastast töötas ta Päevalehes tsinkograafina. 1941. aastal mobiliseeriti ta Punaarmeesse, kus oli tööpataljonis Kotlases ja seejärel Eesti Laskurkorpuses. 

Aastatel 1946–1988 töötas ta Üleliidulise Kaubanduspalati Eesti NSV Osakonna kaubanduspropaganda büroos kunstnikuna.

Ta kujundas etikette, pakendeid, plakateid, kaubamärke, reklaambuklette, brošüüre, auaadresse ja kalendreid. 1950. aastatel tegi ka näitusekujundusi. 1960–1980 kujundas ta suure osa Kirovi kalurikolhoosi, Hiiu kaluri, Lääne Kaluri, Tallinna Kalakombinaadi, Toila Kalakombinaadi, Pärnu kalakombinaadi, Eesti Kalatööstuse Tootmiskoondise "Ookean" kalakonservide pakenditest - nt Tallinna kilud. Ta kujundas ka õlle- ja limonaadipudelietikette Põltsamaa veinitehasele ja Livikole (nt Kännu-Kuke etikett, suveniirpakend Vana Tallinnale, Tartu Porter, Selters jne).

## Viited
Adam Fox

**Adam Fox** (sündinud 17. veebruaril 1998 Jerichos, New Yorgi osariigis) on USA jäähokimängija, kes mängib kaitsjana NHL-i klubis New York Rangers.

Aastatel 2016–2019 mängis ta Harvardi Ülikooli jäähokimeeskonnas.

2016. aastal valis Calgary Flames ta NHL-i ''draft''is 66. valikuna. 2018. aasta juunis müüs Flames tema mängijaõigused Carolina Hurricanesile, kes omakorda müüs need 2019. aasta aprillis New York Rangersile. Rangersiga sõlmis Fox lepingu 2019. aasta mais. Kohe esimesel hooajal 2019/20 kindlustas ta koha Rangersi põhikoosseisus. Debüüthooajal sai ta NHL-is kirja kaheksa väravat ja 34 väravasöötu. Väravasöötude arvult oli ta sel hooajal liigas paremuselt teine uustulnukast kaitsemängija.

Hooajal 2020/21 lõi Fox NHL-is viis väravat ja andis 42 väravasöötu ning pälvis NHL-i hooaja parimale kaitsemängijale antava James Norris Memorial Trophy. Fox sai sellega teiseks mängijaks, kes on selle võitnud enne oma kolmandat hooaega NHL-is. Lisaks valiti Fox liiga sümboolsesse koosseisu (*[[NHL First All-Star Team]]*).

2021. aasta novembris pikendas ta Rangersiga lepingut seitsme aasta võrra. 2022. aastal valiti ta NHL-i tähtede mängule, kuid vigastuse tõttu ta seal ei osalenud. Hooajal 2021/22 kogus Fox NHL-is 78 mänguga 11 väravat ja 63 väravasöötu.

2017. aastal tuli ta USA kuni 20-aastaste koondisega juunioride maailmameistriks. USA jäähokikoondise koosseisus osales ta 2019. aasta maailmameistrivõistlustel.

## Viited

## Välislingid
* Adam Fox NHL.com lehel
* Adam Fox hockeydb.com lehel
Filip Chytil

**Filip Chytil** (sündinud 5. septembril 1999 Kroměřížis) on Tšehhi jäähokimängija, kes mängib keskründajana NHL-i klubis New York Rangers.

Ta alustas klubikarjääri kodumaal, debüteerides 2016/17. hooajal Tšehhi kõrgliigas PSG Zlíni meeskonnas.

2017. aastal valis New York Rangers ta NHL-i ''draft''is 21. valikuna. Sama aasta juulis sõlmis ta Rangersiga kolmeaastase lepingu. Rangersi meeskonnas debüteeris ta hooaja 2017/18 põhiturniiri alguses, kuid pärast kahte mängu suunati ta American Hockey League'i (AHL) Rangersi tütarklubisse Hartford Wolf Pack. Uuesti pääses Chytil Rangersi meeskonda 2018. aasta märtsis ning lõi 30. märtsil mängus Tampa Bay Lightningi vastu oma esimese värava NHL-is. Hooajal 2018/19 kuulus Chytil Rangersi põhikoosseisu ning kogus 75 mänguga 11 väravat ja 12 väravasöötu. 2021. aasta juulis sõlmis ta Rangersiga uue kaheaastase lepingu.

Tšehhi jäähokikoondise koosseisus on Chytil osalenud 2018., 2019. ja 2021. aasta maailmameistrivõistlustel.

## Viited

## Välislingid
* Filip Chytil NHL.com lehel
* Filip Chytil hockeydb.com lehel
Manado

**Manado** on linn Sulawesi saarel Indoneesias. See on Põhja-Sulawesi provintsi halduskeskus.

Linnas elas 2020. aastal 452 000 inimest. Linnastus elas 2018. aasta seisuga 1,2 miljonit inimest.
Lämmastikväetised

**Lämmastikväetis** ehk **N-väetis** on mineraalväetis, mida kasutatakse taimede lämmastikutarbe rahuldamiseks.

Erinevalt orgaanilisest väetisest, mis on laialt levinud põllumajanduses erinevate põllukultuuride kasvatamisel on teaduslikult kindlaks tehtud, et erinevad kultuurid vajavad soovitud saagi (SV) kätte saamiseks kas lämmastik-, fosfor- või kaaliumväetisi.

## Ajalugu
Lämmastikväetiste kasutamisel, näiteks loomasõnniku näol, on pikk ajalugu. Haljasväetiseid kasutati laialdaselt Kesk-Aasia põllumajanduses. Mineraalväetised tulid kasutusele hiljem, sest teadus polnud veel nii palju arenenud. Esimeseks väetiseks oli naatriumnitraat, mis saadi 19. sajandi keskel Tšiili looduslikest ressurssidest. 1900. aastatel kasutati väetist keskmiselt 300000 tonni. Järgnevatel aastatel hakati tootma ammooniumsulfaati, kaltsiumtsüanamiidi ja kaltsiumnitraati. 1913. aasta lämmastikväetiste maailmatoodang oli ligikaudu 700 000 tonni. Tootmine suurenes 1966. aastal kuni 19 200 000 tonnini, kõige suuremateks tootjateks olid Ameerika Ühendriigid, Lääne-Saksamaa ja Prantsusmaa.

2018. aastaks oli lämmastikväetiste maailmatoodang kerkinud 115,7 miljoni tonnini. Kõige suuremateks tootjateks Hiina, Ameerika Ühendriigid ja India.

## Kasutus
Lämmastiku (N) sisaldus lämmastikväetistes jääb vahemikku 24-27%, millest lähtuvalt tuleb agronoomil kindlaks teha soovitud lämmastiku kogus mulda viimiseks.Taimed vajavad lämmastikku kogu kasvuperioodi jooksul, millest lähtuvalt sõltub N omastamine taimede kasvu faasist ning mulla pH-st. Eristatakse kahte erinevat lämmastikku lämmastikväetistes:
# Nitraatlämmastik- omastatakse kiirelt ja kohe 
# Ammooniumlämmastik- taimele kätte saadav pikema perioodi jooksul

## Viited
Alexis Lafrenière

**Alexis Lafrenière** (sündinud 11. oktoobril 2001 Saint-Eustache'is Québeci provintsis) on Kanada jäähokimängija, kes mängib NHL-i klubis New York Rangers ründajana vasakäärel.

Aastatel 2017–2020 mängis ta Quebec Major Junior Hockey League'i klubis Rimouski Océanic. Debüüthooajal sai ta liigas kirja 42 väravat ja 38 väravasöötu ning valiti liigahooaja parimaks uustulnukaks. Hooajal 2019/20 oli ta liigas resultatiivseim mängija (35+77), pälvides Jean Beliveau Trophy. Hooaegadel 2018/19 ja 2019/20 valiti Lafrenière kogu Canadian Hockey League'i kõige silmapaistvamaks mängijaks.

2020. aastal valis New York Rangers ta NHL-i ''draft''is esimese valikuna. Rangersiga sõlmis ta lepingu sama aasta oktoobris. NHL-is debüteeris ta 14. jaanuaril 2021 mängus New York Islandersi vastu. Esimese värava lõi ta liigas sama aasta 28. jaanuaril mängus Buffalo Sabresi vastu ning sai 19 aasta ja 109 päeva vanuselt NHL-i kõige nooremaks mängijaks, kes on oma esimese värava löönud lisaajal. Debüüthooajal sai Lafrenière NHL-is kirja 12 väravat ja üheksa väravasöötu.

2020. aastal tuli Lafrenière Kanada kuni 20-aastaste koondisega juunioride maailmameistriks. Ta sai turniiril viie mänguga kirja 4+6 ja valiti turniiri väärtuslikumaks mängijaks.

## Viited

## Välislingid
* Alexis Lafrenière NHL.com lehel
* Alexis Lafrenière hockeydb.com lehel